section_heading: Zemljopis
paragraph_text: Brisbane se nalazi na istoku Australije, na ušću rijeke Brisbane koja meandrira kroz grad i ulijeva se u zaljev Moreton. Reljef je brdovit (grad se nalazi na istočnim padinama Velikog razvodnog gorja). Uz rijeku je naplavna ravnica često izložena poplavama. U sjevernom dijelu grada ima još mnogo manjih rijeka i vodotokova (najznačajnija je Pine River na kojoj se nalaze umjetna jezera Samsonvale i Kurwongbah).